SL Uradni list Evropske unije L 305/47

UREDBA KOMISIJE (EU) št. 1127/2014

z dne 20. oktobra 2014

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za amitrol, dinokap, fipronil, flufenacet, pendimetalin, propizamid in piridat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), člena 18(4) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za amitrol, flufenacet, pendimetalin, propizamid in piridat so bile določene v Prilogi II in delu B Priloge III k Uredbi (ES) št. 396/2005. Za dinokap in fipronil so bile MRL določene v delu A Priloge III k navedeni uredbi.

(2) Za amitrol je Evropska agencija za varnost hrane (v nadaljnjem besedilu: Agencija) predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (2). Agencija je ugotovila, da v zvezi z MRL v citrusih, mandeljnih, lešnikih, orehih, pečkatem sadju, koščičastem sadju, namiznem in vinskem grozdju, ribezu, kosmuljah, namiznih olivah in olivah za proizvodnjo olivnega olja nekatere informacije niso na voljo in da je potreben nadaljnji premislek odgovornih za obvladovanje tveganja. Ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za dinokap je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (3). Vse obstoječe registracije fitofarmacevtskih sredstev, ki vsebujejo aktivno snov dinokap, so bile preklicane. Zato je primerno določiti MRL v višini specifične meje določanja ali MRL iz Codexa, ki so varne za potrošnike v Uniji. Primerno je tudi spremeniti opredelitev ostankov.

(4) Agencija je navedla, da bi obstoječe MRL za dinokap v vinskem grozdju in melonah lahko vzbujale skrb za varstvo potrošnikov. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(5) Za fipronil je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (4). Priporočila je znižanje MRL za cvetoče in glavnate kapusnice, prašičje, goveje, ovčje in kozje maščevje in jetra, prašičje ledvice, jetra perutnine in jajca. Za druge proizvode je priporočila dvig ali ohranitev obstoječih MRL.

(6) V skladu s členom 53 Uredbe (ES) št. 1107/2009 Evropskega parlamenta in Sveta (5) je Nemčija 10. februarja 2012 Komisijo obvestila o začasni registraciji fitofarmacevtskih sredstev, ki vsebujejo aktivno snov fipronil, zaradi izbruha vrste Elateridae, saj te nevarnosti ni bilo mogoče učinkovito obvladati na noben drug primeren način. Posledično je Nemčija v skladu s členom 18(4) Uredbe (ES) št. 396/2005 tudi obvestila druge države članice, Komisijo in Agencijo o svoji zahtevi za dvig MRL v maščevju perutnine, saj bi se piščanci lahko krmili s krompirjem, ki vsebuje ostanke fipronila v skladu z obstoječimi MRL v krompirju, kar bi privedlo do količine ostankov, večje od obstoječe MRL v maščevju perutnine.

(7) Nemčija je Komisiji predložila ustrezno oceno tveganja za potrošnike in na njeni podlagi predlagala začasne MRL.

(8) Agencija je ocenila predložene podatke in izdala obrazloženo mnenje o varnosti predlaganih začasnih MRL v skladu s členom 18(4) Uredbe (ES) št. 396/2005 (6). Ugotovila je, da morebitnega dolgoročnega tveganja za zdravje potrošnikov ni mogoče izključiti.

(9) Ker je izpostavljenost ostankom pri različnih proizvodih prispevala k morebitnemu dolgoročnemu tveganju za zdravje potrošnikov, je bila odobritev uporabe na glavnatem zelju in listnem ohrovtu na zahtevo imetnika umaknjena.

(10) Uredba Komisije (EU) št. 212/2013 (7) je začela veljati 1. aprila 2013, s čimer je bila spremenjena Priloga I k Uredbi (ES) št. 396/2005.

(11) Evropska komisija je zahtevala, da Agencija ponovno izračuna pričakovane vrednosti ostankov fipronila v proizvodih živalskega izvora in izpostavljenost potrošnikov, ki izhaja iz navedenih vrednosti ostankov, ob upoštevanju umika odobritve uporabe na glavnatem zelju in listnatem ohrovtu ter spremembe Priloge I k Uredbi (ES) št. 396/2005. Agencija je predložila obrazloženo mnenje o spremembi MRL po umiku odobritve uporabe na glavnatem zelju in listnatem ohrovtu v skladu s členom 43 Uredbe (ES) št. 396/2005 (8). Ugotovila je, da podatki ustrezno podpirajo predlagane MRL in da ni ugotovljenega tveganja za potrošnike.

(12) Za flufenacet je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (9). Priporočila je znižanje MRL za prašičja, goveja, ovčja, kozja jetra in jetra perutnine. Za druge proizvode je priporočila dvig ali ohranitev obstoječih MRL. Agencija je ugotovila, da v zvezi z MRL za jagode, ameriške borovnice, ameriške brusnice, ribez in kosmulje nekatere informacije niso na voljo in da je potreben nadaljnji premislek odgovornih za obvladovanje tveganja. Ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(13) Za pendimetalin je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (10). Priporočila je znižanje MRL za korenje, stročnice (presne), stročnice (sušene), zemeljske oreške, sončnično seme, sojo, bombažno seme, prašičje, goveje, ovčje, kozje in perutninsko meso in maščevje, mleko in ptičja jajca. Ob upoštevanju dodatnih informacij o dobri kmetijski praksi, ki sta jih je predložili Nemčija in Nizozemska, ter ker ni tveganja za potrošnike, bi bilo treba MRL za korenje določiti v Prilogi II k Uredbi (ES) št. 396/2005 na obstoječi ravni. Navedena MRL bo pregledana, pri pregledu pa se bodo upoštevale informacije, ki bodo na voljo v dveh letih od objave te uredbe. Za druge proizvode je Agencija priporočila dvig ali ohranitev obstoječih MRL.

(14) Agencija je ugotovila, da v zvezi z MRL za pendimetalin v jagodah, česnu, čebuli, šalotki, paradižniku, papriki, jajčevcih, bučnicah z užitno in neužitno lupino, artičokah, poru, prašičjih, govejih, ovčjih in kozjih jetrih in ledvicah ter jetrih perutnine nekatere informacije niso na voljo in da je potreben nadaljnji premislek odgovornih za obvladovanje tveganja. Ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(15) Agencija je ugotovila, da v zvezi z MRL za pendimetalin v vitlofu, semenu oljne ogrščice, zeliščnih čajih (sušenih, cvetovih) in začimbah (sadju in jagodičevju) ni na voljo nobenih informacij in da je potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(16) Agencija je ugotovila, da v zvezi z MRL za pendimetalin v hrenu, pastinaku in korenu peteršilja ni na voljo nobenih informacij in da je potreben nadaljnji premislek odgovornih za obvladovanje tveganja. Ob upoštevanju dodatnih informacij o dobri kmetijski praksi, ki so jih predložile Nemčija, Latvija in Nizozemska, ter ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(17) Kar zadeva pendimetalin v belem korenu, zeliščnih čajih (sušenih, korenih, korenikah), začimbah (semenih) in kumini, je Agencija predložila mnenje o MRL za navedene proizvode (11).

(18) Za propizamid je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (12). Predlagala je spremembo opredelitve ostankov. Priporočila je znižanje MRL za namizno in vinsko grozdje, jagode, rozgasto sadje, ameriške borovnice, ameriške brusnice, ribez, kosmulje, bezgove jagode, beli koren, vitlof, rabarbaro, sončnično seme, seme oljne ogrščice, sojo, sladkorno peso (koren) in koren cikorije. Za druge proizvode je priporočila ohranitev obstoječih MRL.

(19) Agencija je ugotovila, da v zvezi z MRL za propizamid v motovilcu, solati, endiviji, kreši, rukvici (rukoli), listih in poganjkih Brassica spp., zeliščih, fižolu (sušenem), leči, grahu (sušenem), prašičjih, govejih, ovčjih in kozjih mesu, maščevju, jetrih in ledvicah ter mleku prežvekovalcev nekatere informacije niso na voljo in da je potreben nadaljnji premislek odgovornih za obvladovanje tveganja. Ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(20) Agencija je ugotovila, da v zvezi z MRL za propizamid v poru in hmelju ni na voljo nobenih informacij in da je potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(21) Kar zadeva propizamid v zeliščnih čajih (sušenih), je Agencija predložila mnenje o MRL za navedene proizvode (13).

(22) Za piridat je Agencija predložila obrazloženo mnenje glede obstoječih MRL v skladu s členom 12(2) Uredbe (ES) št. 396/2005 v povezavi s členom 12(1) Uredbe (14). Agencija je ugotovila, da v zvezi z MRL v belem korenu, česnu, čebuli, šalotki, spomladanski čebuli, sladki koruzi, cvetočih kapusnicah, brstičnem ohrovtu, glavnatem zelju, listnem ohrovtu, kolerabici, drobnjaku, špargljih, poru, volčjem bobu, makovem semenu, semenu oljne ogrščice, koruzi, zeliščnih čajih (sušenih, cvetovih), zeliščnih čajih (sušenih, listih), zeliščnih čajih (sušenih, korenih, korenikah), začimbah (semenih), začimbah (sadju in jagodičevju), prašičjih, govejih, ovčjih in kozjih mesu, maščevju, jetrih in ledvicah, perutninskih mesu, maščevju in jetrih, mleku prežvekovalcev in ptičjih jajcih nekatere informacije niso na voljo in da je potreben nadaljnji premislek odgovornih za obvladovanje tveganja. Ker ni tveganja za potrošnike, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(23) Agencija je ugotovila, da v zvezi z MRL za piridat v artičokah, ječmenu, rižu in pšenici ni na voljo nobenih informacij in da je potreben nadaljnji premislek odgovornih za obvladovanje tveganja. MRL za navedene proizvode bi bilo treba določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(24) Kar zadeva piridat v listih zelene (listih kopra), je Agencija predložila mnenje o MRL za navedeni proizvod (15).

(25) Kar zadeva proizvode, za katere se ni poročalo o ustreznih registracijah ali uvoznih tolerancah na ravni Unije in za katere ni bila na voljo nobena MRL iz Codexa, je Agencija ugotovila, da je potreben nadaljnji premislek odgovornih za obvladovanje tveganja. Ob upoštevanju trenutnega znanstvenega in tehnološkega znanja bi bilo treba MRL za navedene proizvode določiti v višini specifične meje določanja ali privzete MRL v skladu s členom 18(1)(b) Uredbe (ES) št. 396/2005.

(26) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz členov 14(2) in 18(4) Uredbe (ES) št. 396/2005.

(27) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(28) Uredbo (ES) št. 396/2005 bi bilo zato treba ustrezno spremeniti.

(29) Da bi se omogočilo normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili zakonito proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(30) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(31) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Za aktivne snovi v in na proizvodih z naslednjega seznama se Uredba (ES) št. 396/2005, kakršna je bila, preden je bila spremenjena s to uredbo, še naprej uporablja za proizvode, ki so bili zakonito proizvedeni pred 13. majem 2015:

1. amitrol: vsi proizvodi;

2. dinokap: vsi proizvodi razen vinskega grozdja in melon;

3. fipronil, flufenacet, pendimetalin, propizamid in piridat: vsi proizvodi.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja pa se od 13. maja 2015.

Ta uredba je v celoti zavezujoča in se neposredno uporablja v vseh državah članicah. V Bruslju, 20. oktobra 2014 Za Komisijo Predsednik José Manuel BARROSO

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels (MRLs) for amitrole according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za amitrol v skladu s členom 12 Uredbe (ES) št. 396/2005). EFSA Journal 2012; 10(6):2763. [35 str.].

(3) Evropska agencija za varnost hrane; Review of the existing maximum residue levels (MRLs) for dinocap according to Article 12 of Regulation (EC) No 396/2005 (Pregled obstoječih mejnih vrednosti ostankov (MRL) za dinokap v skladu s členom 12 Uredbe (ES) št. 396/2005). EFSA Journal 2011; 9(8):2340. [33 str.].

(4) Evropska agencija za varnost hrane; Reasoned opinion on the review of the existing maximum residue levels (MRLs) for fipronil according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za fipronil v skladu s členom 12 Uredbe (ES) št. 396/2005). EFSA Journal 2012; 10(4):2688. [44 str.].

(5) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(6) Evropska agencija za varnost hrane; Reasoned opinion on the modification of the existing MRL for fipronil in poultry fat (Obrazloženo mnenje o spremembi obstoječih MRL za fipronil v maščevju perutnine). EFSA Journal 2012; 10(5):2707. [32 str.].

(7) Uredba Komisije (EU) št. 212/2013 z dne 11. marca 2013 o nadomestitvi Priloge I k Uredbi Evropskega parlamenta in Sveta (ES) št. 396/2005 zaradi dodatkov in sprememb v zvezi s proizvodi iz navedene priloge (UL L 68, 12.3.2013, str. 30).

(8) Evropska agencija za varnost hrane; Reasoned opinion on the modification of maximum residue levels (MRLs) for fipronil following the withdrawal of the authorised uses on kale and head cabbage (Obrazloženo mnenje o spremembi mejnih vrednosti ostankov (MRL) za fipronil po umiku odobritve uporabe na listnatem ohrovtu in glavnatem zelju). EFSA Journal 2014; 12(1):3543. [37 str.].

(9) Evropska agencija za varnost hrane; Reasoned opinion on the review of the existing maximum residue levels (MRLs) for flufenacet according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za flufenacet v skladu s členom 12 Uredbe (ES) št. 396/2005). EFSA Journal 2012; 10(4):2689. [52 str.].

(10) Evropska agencija za varnost hrane; Reasoned opinion on the review of the existing maximum residue levels (MRLs) for pendimethalin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za pendimetalin v skladu s členom 12 Uredbe (ES) št. 396/2005). EFSA Journal 2012; 10(4):2683. [57 str.].

(11) Evropska agencija za varnost hrane; Reasoned opinion on the modification of the existing MRLs for pendimethalin in various crops (Obrazloženo mnenje o spremembi obstoječih MRL za pendimetalin v različnih pridelkih). EFSA Journal 2013; 11(5):3217. [27 str.].

(12) Evropska agencija za varnost hrane; Reasoned opinion on the review of the existing maximum residue levels (MRLs) for propyzamide according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za propizamid v skladu s členom 12 Uredbe (ES) št. 396/2005). EFSA Journal 2012; 10(4):2690. [54 str.].

(13) Evropska agencija za varnost hrane; Reasoned opinion on the modification of the existing MRLs for propyzamide in leaves, flowers and roots of herbal infusions (Obrazloženo mnenje o spremembi obstoječih MRL za propizamid v listih, cvetovih ter korenih in korenikah iz skupine zeliščnih čajev). EFSA Journal 2013; 11(9):3378. [28 str.].

(14) Evropska agencija za varnost hrane; Reasoned opinion on the review of the existing maximum residue levels (MRLs) for pyridate according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za piridat v skladu s členom 12 Uredbe (ES) št. 396/2005). EFSA Journal 2012; 10(4):2687. [47 str.].

(15) Evropska agencija za varnost hrane; Reasoned opinion on the modification of the existing MRL for pyridate in celery leaves (dill leaves) (Obrazloženo mnenje o spremembi obstoječe MRL za piridat v listih zelene (listih kopra). EFSA Journal 2012; 10(9):2892. [25 str.].